Feil underlag er den største og vanligste feilen en gulvkjøper gjør. Det gir liten mening å kjøpe et gulv med tilnærmet livstidsgaranti, og velge et underlag som holder i få år. Hovedoppgaven til underlaget er alltid å gi parketten eller laminatet et glidesjikt som det kan krympe og svelle fritt på, men i tillegg kan underlaget ha ulike tykkelser, varierende fukt- og aldringsbestandighet, være varmeisolerende, redusere støy og tåle belastning ulikt. Underlagsmaterialene finnes i mange forskjellige typer, som løser utfordringer fra ulike steder i boligen.
Vi anbefaler å velge et underlag tilpasset rommet og det aktuelle gulvmaterialet. Det er viktig å velge et underlag som har god nok kompresjonsstyrke, slik at det ikke presses sammen under tunge møbler eller i gangstrøk. Dessuten er det en vanlig misforståelse at parkettunderlag utjevner mindre ujevnheter i undergulvet. Det gjør det normalt ikke – undergulvet må være flatt før gulvet installeres.